b'\n_START_ARTICLE_\nMG (bil)\n_START_SECTION_\nHistorie\n_START_PARAGRAPH_\nDet er debatt rundt n\xc3\xa5r MG startet. Selskapet selv mener de startet i 1924, men de f\xc3\xb8rste bilene bar b\xc3\xa5de Morris og MG-logoer, og en referanse til MG ble gjort i en avis i Oxford i november 1923. Noen betviler dette, og mener MG startet i 1925._NEWLINE_De f\xc3\xb8rste bilene var basert p\xc3\xa5 Morris-modeller, fikk nye karosserier produsert av Carbodies i Coventry, og ble montert i Alfred Lane, Oxford. Snart ble ettersp\xc3\xb8rselen s\xc3\xa5 stor at MG flyttet til st\xc3\xb8rre lokaler i Bainton Road (september 1925), hvor de delte lokaler med Morris\' radiatorfabrikk. Selskapet vokste fortsatt, og i 1927 flyttet MG igjen, til en egen fabrikk i Edmund Road, Cowley, Oxford, n\xc3\xa6r Morris\' hovedfabrikk. I 1928 hadde selskapet blitt stort nok til at man mente det burde f\xc3\xa5 en egen identitet uavhengig av Morris Garages, og M.G. Car Company Limited ble etablert i mars samme \xc3\xa5r. I oktober 1928 stilte selskapet for f\xc3\xb8rste gang ut biler, p\xc3\xa5 bilutstillingen i London. De gikk snart tom for plass nok en gang, og leide snart en gammel skinnfabrikk i Abingdon, Oxford (1929), hvor selskapet holdt til helt frem til 1980. Opprinnelig var selskapet eid av William Morris selv, men det ble etterhvert solgt til Morris Motors i 1935, en endring som kom til \xc3\xa5 f\xc3\xa5 store konsekvenser for selskapet, og spesielt motorsportaktivitetene. MG ble absorbert inn i British Motor Corporation i 1952, og senere i British Leyland i 1968. Fabrikken ble stengt ned i et n\xc3\xa5del\xc3\xb8st nedskj\xc3\xa6ringsprogram p\xc3\xa5 det turbulente 1970-tallet, og siden den gang har MG-bilene blitt produsert p\xc3\xa5 fabrikken i Longbridge._NEWLINE_MG ble en del av MG Rover Group, basert i Longbridge, Birmingham. MG Rover gikk konkurs i 2005, og ble kj\xc3\xb8pt opp av kinesiske Nanjing Automobile Group._NEWLINE_Den f\xc3\xb8rste modellen, 14|28 fra 1924, besto av et nytt karosseri p\xc3\xa5 chassis fra Morris Oxford. Den f\xc3\xb8rste modellen som kan kalles MG, og ikke en ombygget Morris, var 18/80 fra 1928, som hadde et spesialdesignet chassis, og den f\xc3\xb8rste vertikale MG-grillen som merket senere skulle bli kjent for. En mindre modell ble lansert i 1929, som den f\xc3\xb8rste i en lang serie av Midget-modeller. MG etablerte ogs\xc3\xa5 et navn i internasjonal bilracings spede barndom. F\xc3\xb8r 2. verdenskrig produserte MG en modellserie kjent som T-Series Midget, som etter krigen ble eksportert til hele verden, og ble en stor suksess. Disse modellene inkluderte blant andre MG TC, MG TD og MG TF, som alle er basert p\xc3\xa5 modellen MG TB fra f\xc3\xb8r krigen. MG sluttet med sedanproduksjon en stund etter krigen, og lanserte modellen MGA i 1955. MGB fulgte i 1962, for \xc3\xa5 tilfredsstille ettersp\xc3\xb8rselen etter en mer moderne og komfortabel sportsbil. I 1965 ble coup\xc3\xa9en MGB GT lansert. Med kontinuerlige oppdateringer, de fleste for \xc3\xa5 tilfredsstille stadig strengere utslipps- og milj\xc3\xb8krav i USA, holdt MGB seg i produksjon frem til 1980. Mellom 1967 og 1969 ble ogs\xc3\xa5 MGC produsert, en modell som var basert p\xc3\xa5 MGBs karosseri, men med en st\xc3\xb8rre, sekssylindret motor. Tyngden p\xc3\xa5 denne motoren i kombinasjon med datidens dekk og hjuloppheng gjorde at bilen fikk rykte p\xc3\xa5 seg for \xc3\xa5 ha d\xc3\xa5rligere kj\xc3\xb8reegenskaper enn MGB. MG startet ogs\xc3\xa5 produksjon av MG Midget i 1961. Midget var i bunn og grunn en omd\xc3\xb8pt og noe endret 2. generasjons Austin-Healey Sprite. I likhet med MGB ble Midget stadig oppdatert frem til Abingdon-fabrikken stengte d\xc3\xb8rene i 1980._NEWLINE_Merket levde videre etter 1980 da eieren British Leyland (senere Austin Rover Group), plasserte MG-logoen p\xc3\xa5 en rekke Austin-sedaner. P\xc3\xa5 New Zealand ble MG-merket ogs\xc3\xa5 benyttet p\xc3\xa5 stasjonsvognen Austin Montego sent p\xc3\xa5 1980-tallet, under navnet MG 2.0 Si Wagon._NEWLINE_Sent p\xc3\xa5 1980-tallet ble ARG (Austin Rover Group) omd\xc3\xb8pt til Rover Group, og gjenopplivet toseteren med modellen MG RV8, f\xc3\xb8r de introduserte den helt nye MGF i 1995 (redesignet og relansert som TF)._NEWLINE_Da Rover ble solgt fra BMW i 1999 ble MG-navnet ogs\xc3\xa5 benyttet p\xc3\xa5 sportsligere versjoner av Rovers sedan-modeller, samt Rover 75 stasjonsvogn._NEWLINE_MG Rover Group kj\xc3\xb8pte Qvale, som hadde tatt over utviklingen av De Tomaso Bigua. Bilen, som fikk navnet Qvale Mangusta og allerede var godkjent for salg USA, ble basis for MG XPower SV, en "ekstrem" V8-motorisert sportsbil. Den ble lansert i 2002, og kom i salg i 2004._NEWLINE_MGs bilproduksjon ble stoppet den 7. april 2005, da MG Rover Group gikk konkurs. Merket ble kj\xc3\xb8pt av Nanjing Automobile Group som gjenopptok produksjon i England og USA fra 2007 under navnet MG Motor UK Limited med den st\xc3\xb8rste delen av produksjonskjeden i Kina._NEWLINE_Siden 2003 har den tidligere Abingdon-fabrikken huset McDonald\'s og Thames Valley Police.\n_START_SECTION_\nFremtidsplaner\n_START_PARAGRAPH_\nI 2006 ble det kjent at Project Kimber, som ble ledet av David James, hadde g\xc3\xa5tt inn i samtaler med Nanjing Automobile Group om salg av MG-navnet for \xc3\xa5 produsere en rekke sportsbiler basert p\xc3\xa5 den utg\xc3\xa5tte Smart Roadster fra DaimlerChrysler._NEWLINE_Det forventes at Nanjing vil gjenstarte produksjonen av MG TF og ZT-serien tidlig i 2007, men modellene ZR og ZS vil sannsynligvis ikke bli satt i ny produksjon._NEWLINE_Den 11. juli 2006 annonserte Nanjing at produksjonen av sportscoup\xc3\xa9en TF vil starte igjen. En ny fabrikk skal bygges i Ardmore, Oklahoma. I tillegg vil et nytt utviklingssenter \xc3\xa5pne i USA, plassert p\xc3\xa5 Universitetet i Oklahoma. I tillegg vil Longbridge-fabrikken i England fortsette produksjon av TF, og en tredje fabrikk vil bli bygget p\xc3\xa5 et ukjent sted i Kina. If\xc3\xb8lge Nanjing vil nye MG-modeller komme for salg i USA sommeren 2008.'